Eiropas deklarācija par digitālajām tiesībām un principiem digitālajai desmitgadei

Eiropas Parlaments, Padome un Komisija svinīgi izsludina kopīgu Deklarāciju par digitālajām tiesībām un principiem digitālajai desmitgadei

Preambula

tā kā:

(1)Digitālā pārkārtošanās ietekmē katru cilvēku ikdienas aspektu. Tā piedāvā nozīmīgas iespējas labākai dzīves kvalitātei, inovācijai, ekonomikas izaugsmei un ilgtspējai, bet tā arī rada jaunus izaicinājumus mūsu valstu sabiedrībai un ekonomikai, to drošībai un stabilitātei. Līdz ar digitālās pārkārtošanās tempa pieaugumu ir pienācis laiks Eiropas Savienībai (ES) noteikt, kā tās vērtības un pamattiesības ir piemērojamas digitālajā pasaulē.

(2)Parlaments ir paudis vairākus aicinājumus nodrošināt, ka Savienības pieeja digitālajai pārkārtošanai pilnībā atbilst tādām pamattiesībām kā datu aizsardzība un nediskriminācija, kā arī tādiem principiem kā tehnoloģiskā un tīkla neitralitāte un iekļautība . Parlaments arī ir aicinājis stiprināt lietotāju tiesību aizsardzību digitālajā vidē .

(3)Pamatojoties uz iepriekšējām iniciatīvām, piemēram, “Tallinas deklarāciju par e-pārvaldi” un “Berlīnes deklarāciju par digitālo sabiedrību un uz vērtībām balstītu digitālo pārvaldi”, Padome ar Lisabonas deklarāciju “Digitālā demokrātija ar mērķi” ir aicinājusi izmantot tādu digitālās pārkārtošanās modeli, kas stiprina digitālās ekosistēmas cilvēkdimensiju, tās pamatā liekot digitālo vienoto tirgu. Padome arī ir aicinājusi izveidot tādu digitālās pārkārtošanās modeli, ar kuru tiek nodrošināts, ka tehnoloģijas palīdz rīkoties klimata jomā un aizsargāt vidi.

(4)ES digitālās pārkārtošanās iecere ir vērsta uz cilvēkiem, tiem ir dotas iespējas un tiek sekmēta inovatīvu uzņēmumu darbība. Komisija nesen iesniedza lēmuma priekšlikumu par “Digitālās desmitgades ceļu”, kurā ir noteikti konkrēti digitālie mērķi, kuru pamatā ir četri galvenie virzieni (digitālās prasmes, digitālā infrastruktūra, uzņēmumu un publisko pakalpojumu digitalizācija), kas mums šo ieceri palīdzēs sasniegt. Savienības pieejai sabiedrības un ekonomikas digitālajai pārkārtošanai jāietver digitālā suverenitāte, iekļaušana, vienlīdzība, ilgtspēja, noturība, drošība, uzticēšanās, dzīves kvalitātes uzlabošana un iedzīvotāju tiesību un centienu ievērošana un jāsekmē dinamiska, resursefektīva un taisnīga ekonomika un sabiedrība Savienībā.

(5)Deklarācijas mērķis ir izskaidrot kopīgos politiskos nodomus. Tā ne tikai atgādina par vissvarīgākajām tiesībām digitālās pārkārtošanās kontekstā, bet tai būtu arī jākalpo par atskaites punktu uzņēmumiem un citiem attiecīgajiem dalībniekiem, kad tie izstrādā un ievieš jaunas tehnoloģijas. Deklarācijai arī jāvirza politikas veidotāji, kad viņi apsver savu skatījumu uz digitālo pārkārtošanos: cilvēku izvirzīšana digitālās pārkārtošanās centrā, tās pamatā esošā solidaritāte un iekļaušana, izvēles brīvības nozīmīguma atkārtota uzsvēršana, līdzdalība digitālajā publiskajā telpā, drošums, drošība un plašas iespējas un ilgtspēja.

(6)Vēl vairāk jāstiprina digitālās sabiedrības un ekonomikas demokrātiskā uzraudzība, pilnībā ievērojot tiesiskuma principus un nodrošinot efektīvu tiesu un tiesībaizsardzības sistēmu. Šī deklarācija neietekmē likumiskās robežas, kas noteiktas juridisko tiesību izmantošanai, lai to saskaņotu ar citu tiesību izmantošanu, un nepieciešamās un proporcionālās robežas, kuras noteiktas sabiedrības interesēs. Savienībai jāpopularizē deklarācija savās attiecībās ar citām starptautiskām organizācijām un trešām valstīm, lai šie principi kalpotu par iedvesmas avotu starptautiskajiem partneriem, virzītu digitālo pārkārtošanos, kuras centrā visā pasaulē ir izvirzīti cilvēki un cilvēktiesības.

(7)Šīs deklarācijas pamatā ir ES primārie tiesību akti, it īpaši Līgums par Eiropas Savienību, Līgums par Eiropas Savienības darbību, ES Pamattiesību harta un Eiropas Savienības Tiesas judikatūra, kā arī sekundārie tiesību akti. Tā balstās arī uz Eiropas sociālo tiesību pīlāru un papildina to. Tā ir deklaratīva un neietekmē tiesību normu saturu vai to piemērošanu.

(8)Digitālo principu veicināšana un īstenošana ir Savienības un tās dalībvalstu kopīga politiska apņemšanās un atbildība, ievērojot to attiecīgo kompetenci un Savienības tiesību aktus. Komisija ir ierosinājusi ikgadējā “Ziņojumā par stāvokli digitālajā desmitgadē”, kas jāiesniedz Parlamentam un Padomei, ietvert digitālo principu uzraudzību.

Deklarācija par digitālajām tiesībām un principiem digitālajai desmitgadei

Mūsu mērķis ir sekmēt Eiropas pieeju digitālajai pārkārtošanai, tās centrā izvirzot cilvēkus. Tā balstās uz Eiropas vērtībām un dod labumu visiem iedzīvotājiem un uzņēmumiem.

Mēs tāpēc deklarējam turpmāko.

I nodaļa. Cilvēku izvirzīšana digitālās pārkārtošanās centrā

Eiropas Savienībā cilvēki ir digitālās pārkārtošanās centrā. Tehnoloģijām jākalpo un jānāk par labu visiem eiropiešiem un, nodrošinot pilnīgu drošību un ievērojot viņu pamattiesības, jādod tiem iespēja piepildīt savas vēlmes.